ક્રિસમસની રજામાં દુબઈમાં એક વર્લ્ડ ડાન્સ-કૉમ્પિટિશન છે જેમાં ભાગ લેવા માટે જગતભરમાંથી ટીમો આવી છે. આ તમામ ટીમની એક જ મકસદ છે કે કોઈ પણ હિસાબે કૉમ્પિટિશન જીતવી અને દેશનું નામ રોશન કરવું. એ બધી ટીમો વચ્ચે એક ટીમ એવી પણ છે જેને ડાન્સનો D પણ બરાબર નથી આવડતો, પણ એની મકસદ એક જ છે - બદલો. આ ટીમ છે ઇન્ડિયાની ટીમ અને ઇન્ડિયાની આ ટીમનો કૅપ્ટન છે ચંદ્રમોહન શર્મા ઉર્ફે ચાર્લી (શાહરુખ ખાન). ચાર્લીને ભણતર બૉસ્ટન યુનિવર્સિટીમાંથી મળ્યું છે, પણ તેનું ગણતર મુંબઈની સૌથી ખરાબ કહેવાય એવી ચાલ અને ગલીઓમાં થયું છે. ચાર્લી તેની જિંદગીમાં કંઈ પામી નથી શક્યો અને એટલે જ તેના પર નિષ્ફળનું લેબલ લાગી ગયું છે. દુબઈમાં થનારી ડાન્સ-કૉમ્પિટિશન માટે જે ટીમ તૈયાર કરવાની છે એમાં ચાર્લી સૌથી પહેલાં નંદુ ભીડે (અભિષેક બચ્ચન)ને પોતાની સાથે લે છે. નંદુએ પણ તેની લાઇફમાં નિષ્ફળતા સિવાય કંઈ જોયું નથી. તેની પર્સનલ લાઇફ સાવ ખતમ થઈ ગઈ છે તો તેના પર દેવું પણ ગંજાવર ચડી ગયું છે. તકલીફો વચ્ચે નંદુને દારૂએ જ સાથ આપ્યો છે. હવે સાથ આપવામાં ચાર્લી ઉમેરાય છે.